
****

**Napíš drámu! – výzva pre mladé autorky a mladých autorov**

**|Bratislava, 22. február 2022 | – Divadelný ústav vyhlasuje 13. ročník súťaže o najlepší dramatický text autoriek a autorov od 9 do 18 rokov DRAMATICKY MLADÍ. Môže sa jej zúčastniť každý, kto má zaujímavý nápad a chuť vyskúšať si napísať divadelnú hru. Súťaž dáva všetkým mladým rovnakú príležitosť pretaviť do dramatickej podoby svoje pocity, myšlienky a zážitky, ponoriť sa do sveta svojej fantázie a nechať do nej vstúpiť aj ostatných.**

Tematické zameranie hier nie je ohraničené. Prihlásené texty posúdi odborná porota, ktorej členkami tento rok sú:

* **Miriam Kičiňová** (dramaturgička a riaditeľka Činohry SND), **Dária Fojtíková Fehérová** (teatrologička) a **Lenka Dzadíková** (teatrologička).

Slávnostné vyhlásenie víťazov súťaže bude spojené so scénickým čítaním finálových textov v podaní profesionálnych hercov. Divadelný ústav finále súťaže pripravuje v spolupráci s **Činohrou Slovenského národného divadla**. Uskutoční sa v júni na doskách **SND**.

Uzávierka 13. ročníka súťaže DRAMATICKY MLADÍ je **15. mája 2022**.

Súťažné texty posielajte elektronicky na: dominika.zatkova@theatre.sk alebo poštou na adresu: Divadelný ústav, Jakubovo nám. 12, 813 57 Bratislava – heslo „DRAMATICKY MLADÍ“.

K textu treba uviesť meno a priezvisko, adresu/kontakt a vek autorky/autora.

Súčasťou projektu Divadelného ústavu **DRAMATICKY MLADÍ** sú okrem súťaže textov mladých autoriek a autorov aj každoročné dielne kreatívneho písania. Realizujú sa počas divadelnej sezóny vo vybraných profesionálnych divadlách na Slovensku a vedú ich profesionálni divadelníci – dramaturgičky a dramaturgovia. V tomto roku dielne pôsobia v banskobystrickom **Bábkovom divadle na Rázcestí**, žilinskom **Mestskom divadle**, **Divadle Jána Palárika v Trnave** a v **Činohre Slovenského národného divadla**. Dielňami prešli počas ich existencie desiatky detí a mladých ľudí, ktorí mali možnosť rozvinúť svoj literárny talent, ale aj kritické myslenie a schopnosť vyjadrovať svoje myšlienky a názory. Niektorí z nich sa rozhodli venovať divadlu profesionálne a pokračovali v štúdiu divadla aj na vysokej škole. Napríklad režisér Maximilián Sobek alebo dramaturgička Daniela Brezániová, ktorá dokonca v súčasnosti vedie dielňu kreatívneho písania pri Mestskom divadle Žilina.

Viac informácií o súťaži a archív predchádzajúcich ročníkov nájdete na:

<https://www.theatre.sk/projekty/sutaze-dramatickych-textov/dramaticky-mladi-novy>

Koordinátorka projektu:

Dominika Zaťková

kontakt: 02/204 87 804, dominika.zatkova@theatre.sk

---

**V prípade ďalších doplňujúcich otázok je vám k dispozícii:**

Ing. Jana Dugasová

PR Divadelného ústavu

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: [jana.dugasova@theatre.sk](mailto:jana.dugasova@theatre.sk)